FI Euroopan unionin virallinen lehti C 304/23

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2011/C 304/12

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”UVA DI PUGLIA”

EY-N:o: IT-PGI-0005-0653-11.10.2007

SMM ( X ) SAN ( )

1. Nimi:

Uva di Puglia

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus:

3.1 Tuotelaji:

Luokka 1.6: Hedelmät, vihannekset ja viljat sellaisenaan tai jalostettuina

3.2 Kohdassa 1 nimetyn tuotteen kuvaus:

Suojattu maantieteellinen merkintä ”Uva di Puglia” on varattu syötäväksi tarkoitetuille viinirypälelajikkeille Italia b., Victoria b., Regina b., Michele Palieri n. ja Red Globe rs., joita tuotetaan kohdassa 4 määritellyllä rajatulla maantieteellisellä alueella ja jotka kuuluvat kauppaluokkiin ”extra” ja ”prima”.

Markkinoille tuotaessa tuotteella on oltava seuraavat ominaisuudet: kokonaisten terttujen on painettava vähintään 300 grammaa; rypäleiden läpimitan on keskeltä mitattuna oltava vähintään 21 millimetriä (Victoria), 15 millimetriä (Regina) tai 22 millimetriä (Italia, Michele Palieri ja Red Globe); värin on oltava oljenkeltainen (Italia, Regina ja Victoria), pehmeä syvänmusta (Michele Palieri) tai kultaan vivahtava vaaleanpunainen (Red Globe); rypäleiden mehun Brix-asteen on oltava vähintään 14 (Italia, Regina ja Red Globe) tai 13 (Victoria ja Michele Palieri), ja kaikkien lajikkeiden Brix-asteen ja kokonaishappamuuden välisen suhteen on oltava alle 22.

3.3 Raaka-aineet (ainoastaan jalostetut tuotteet):

—

3.4 Rehut (ainoastaan silloin, kun on kyseessä eläinperäinen tuote):

—

3.5 Erityiset tuotantovaiheet, joiden on tapahduttava rajatulla maantieteellisellä alueella:

Uva di Puglia -viinirypäleen kaikkien viljely- ja korjuuvaiheiden on tapahduttava kohdassa 4 määritellyllä rajatulla maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt:

Jokainen pakkaus on sinetöitävä käyttämällä verkkoa tai sulkusinettejä pussien sekä läpinäkyvien ja reiällisten pakkausten päällä). Pakkaamiseen voidaan käyttää seuraavanlaisia pakkauksia: laatikoita, joihin mahtuu viisi nettokilogrammaa viinirypäleitä ja jotka voivat olla pahvia, puuta, kovalevyä tai muovia; pahvilaatikoita, joihin mahtuu 2, 2,5 tai 3 nettokilogrammaa viinirypäleitä; laatikoita, joihin mahtuu 2,0, 1,5, 1,0, 0,75 tai 0,5 nettokilogrammaa viinirypäleitä ja jotka voivat olla polypropeenia tai polyeteenitereftalaattia ja jotka on koottu muovi-, puu- tai pahvipakkauksiin, tai polyeteenitereftalaatista tehtyjä pusseja, joihin mahtuu 0,5 tai 1,0 nettokilogrammaa viinirypäleitä ja jotka on koottu muovi-, puu tai pahvipakkauksiin. Viinirypäleet on ehdottomasti pakattava kohdassa 4 määritellyllä alueella, jotta kuljetus ja liiallinen käsittely eivät vahingoittaisi rypäleitä ja muuttaisi niiden väriä. Viinirypäleet on pakattava siten, että ne tulevat riittävällä tavalla suojatuiksi.

3.7 Merkintöjä koskevat erityiset säännöt:

Jokaisessa pakkauksessa on oltava etiketti, johon on samalle puolelle merkitty luettavilla, hyvin erottuvilla ja irtoamattomilla kirjasimilla nimityksen ja yhteisön tunnuksen lisäksi pakkaajan ja tuottajan nimi ja osoite, logo tai tunnistuskoodi sekä niihin liittyvät maininnat ja lain edellyttämät tiedot.

Logossa on noudatettava tarkasti kirjasinten mittasuhteita alla olevan kuvan mukaisesti.

Logoa voi kuitenkin käyttää eri mittakaavassa.

Logossa mainitaan suojattu maantieteellinen merkintä (indicazione geografica protetta, IGP), ja se voidaan painaa läpimitaltaan erikokoisiin pyöreisiin etiketteihin.

4. Maantieteellisen alueen tarkka rajaus:

Uva di Puglia -viinirypäleen tuotantoalueeseen kuuluvat kaikki Barin, Barletta-Andria-Tranin, Brindisin, Foggian, Taranton ja Leccen maakuntien kuntien alueet, jotka sijaitsevat alle 330 metriä merenpinnan yläpuolella.

5. Yhteys maantieteelliseen alueeseen:

5.1 Maantieteellisen alueen erityisyys:

Uva di Puglia -viinirypäleen tuotantoalueen maaperän rakenne on ihanteellinen tuotteen kehitykselle: se on puolikevyttä, karkeaa, sisältää vain vähän kokonaiskarbonaatteja ja aktiivista kalkkia mutta runsaasti kaliumia, kalsiumia ja magnesiumia. Adrianmeren vaikutuksen ja Murgian kukkuloiden tuulten ansiosta ilmasto on lauha talvellakin. Kevään ja kesän vähäiset sateet ja varmuuskastelut, alueen aurinkoisuus ja lauhkeat tuulet luovat ihanteelliset olosuhteet viinirypäleen kaltaisen valokasvin viljelylle. Puglian viinirypäleviljelijöiden viljelyyn, käsittelyyn ja pakkaamiseen liittyvä asiantuntemus, joka on välittynyt sukupolvelta toiselle ja säilynyt meidän päiviimme asti, vahvistaa tuotteen laatuominaisuuksia.

5.2 Tuotteen erityisyys:

Uva di Puglia -viinirypäleen suuri menestys ja vienti ovat tuoneet sille mainetta, ja se mainitaan toistuvasti kirjoissa, tutkimuksissa, artikkeleissa ja alan lehdissä. Uva di Puglia on yleisin Italiassa viljeltävä ja ulkomaille vietävä viinirypäle. Se erottuu muista viinirypäleistä rypäleen kauniin ja tasaisen muodon, pinnan kirkkaan värin ja siementen rapeuden perusteella. Alueen ihanteellisuus viinirypäleen tuotannon kannalta ja viljelijöiden asiantuntemus takaavat sille nämä ominaisuudet.

5.3 Syy-seuraus-suhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Uva di Puglia -viinirypäleen maineella on historiallis-taloudellinen tausta, ja sitä koskevat ensimmäiset maininnat ovat peräisin 1800-luvun lopulta. Vaikka pitkät matkat ja tuotteen huono säilyvyys rajoittivat tuolloin vientiä, Puglian viinirypäleen huomattiin kestävän rasituksia muita viinirypäleitä paremmin, ja sitä voitiin myydä erittäin hyvälaatuisena myös ulkomailla, esimerkiksi Saksassa. Vuonna 1869 Sergio Musci lähetti syötäväksi tarkoitettuja viinirypäleitä Biscegliestä (Barin maakunnasta) Milanoon, Torinoon ja Bolognaan, ja vuonna 1880 Uva di Puglia -viinirypälettä alettiin niin ikään Biscegliessä asuvan Francesco De Villagomezin aloitteesta viedä Saksaan.

Vuosien varrella Uva di Puglia -viinirypäleen tuotanto ja sen myötä myös vienti kasvoi vähitellen, minkä myös Italian ulkomaankauppavirasto (l’Istituto per il Commercio Estero (I.C.E.)) vahvisti: viinirypäleestä oli tulossa tuotantoalueensa aito edustaja kansainvälillä markkinoilla. Jo 1940-luvulla satoja junanvaunuja täyttyi päivittäin Uva di Puglia -viinirypäleen viljelyalueilta tulevista lähetyksistä. Vuonna 1975 Puglian viinirypäleen tuotanto käsitti 62,4 % Italian koko vientiin tarkoitetusta viinirypäletuotannosta; vuonna 1980 luku oli 52,7 % ja vuonna 1985 74,1 %. Tuotannon ja viennin suuren menestyksen ansiosta Uva di Puglia -viinirypäle mainitaan useita kertoja kirjoissa, tutkimuksissa, artikkeleissa ja alan lehdissä. Erityisen kiinnostavia ovat Taloudellisen yhteistyön ja kehityksen järjestön (OECD, Organization for Economic Co-operation and Development) vuonna 1979 ilmestyneessä numerossa julkaistut kuvat, joiden otsikkona on ”Table Grapes” (syötäväksi tarkoitetut viinirypäleet). Kuvat olivat osa ”International Standardisation of fruit and vegetable” -kokoelmaa. Kyseisessä numerossa julkaistiin kuvia viinirypäleitä täynnä olevista koreista, joiden päällä oli selvä viittaus Pugliaan.

Tuotannon ja viennin menestys kertoo omalta osaltaan maantieteellisen alueen erinomaisesta soveltuvuudesta viinirypäleen viljelyyn ja maanviljelijöiden asiantuntemuksesta. Nämä tekijät takaavat tuotteen korkean laadun ja siten kasvavan koti- ja ulkomaisen kuluttajakunnan suosion. Jo 1900-luvun alussa tiedettiin, että alue soveltui erinomaisesti viinirypäleen viljelyyn ja että syötäväksi tarkoitetun viinirypäleen viljelijöiden asiantuntemuksen taso oli korkea. Vuonna 1914 Vivarelli korosti Puglian ihanteellista ilmastoa ja maaperää sekä sitä, että viljelijät ovat ymmärtäneet, ettei mitään viljelyn vaihetta saa laiminlyödä. Näitä vaiheita noudatetaan nykyäänkin, kun versoja ja terttuja käsitellään tarkkaan ja varoen käsin, kun poistetaan lehdet ja versot ja asetellaan versot niin, että ne saavat mahdollisimman paljon valoa. Nämä toimenpiteet edistävät rypäleen kehittymistä ja kypsymistä, suojaavat sitä itiökasvien aiheuttamilta sairauksilta ja parantavat sen säilyvyyttä. Uva di Puglia -viinirypäleen historiallinen merkitys näkyy paitsi sen kasvavana markkinaosuutena niin kotimaassa kuin ulkomailla, myös muiden tuotantoalueiden viljelijöiden tunnustuksena.

Eritelmän julkaisuviite:

(asetuksen (EY) N:o 510/2006 5 artiklan 7 kohta)

Eritelmän täydellinen teksti on saatavissa joko internet-osoitteessa:

http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maa- ja metsätalousministeriön kotisivulle (http://www.politicheagricole.it) ja valitsemalla ensin ”Qualità e sicurezza” (ylhäällä oikealla) ja sen jälkeen ”Disciplinari di Produzione all'esame dell'UE”.

(1) EUVL L 93, 31.3.2006, s. 12.